
A város peremén – Szuburbanizációs folyamatok a századelőn Dunaharasztin és Pesterzsébeten

Kutatásom tárgya Budapest szuburbanizációs folyamatainak vizsgálata az agglomerációból általam kiválasztott települések: Dunaharaszti és Pesterzsébet társadalmi, gazdasági fejlődésének bemutatásán keresztül az 1890-1945-ig terjedő időszakban. Erre a korszakra nézve a főváros urbanizációs stádiumait főképp a Központi Statisztikai Hivatal adatai tükrében ítélték meg, azonban ez nem elégséges ahhoz, hogy pontos és helytálló következtetéseket vonjunk le a folyamatra vonatkozóan. Emiatt tartom fontosnak Budapest szuburbanizációs szakaszának kutatását a lokális terek vizsgálatával kiegészíteni, nem csupán a KSH, hanem további adatok: helytörténeti, levéltári dokumentumok alapján is, erre ugyanis településtudományi szempontból még nem került sor. A települések fejlődésében a szuburbanizáció jelenségeit keresem, azon belül is elsősorban a városiasodást (gazdasági szerkezetváltás, polgárosodás, pozitív migráció egyenleg, stb.) vizsgálom elméleti-logikai kutatási módszerek: az összehasonlítás, analízis, szintézis, indukció segítségével. Hipotézisem szerint az így rekonstruált városfejlődési folyamatok igazolják majd, hogy az adott területre nézve Budapest szuburbanizációja az országos tendencia, azaz az 1970-es évekhez képest már jóval hamarabb, a századfordulót követő évtizedekben megkezdődött.



